**РЕПУБЛИКА СРБИЈА**

**ОПШТИНА ЖИТОРАЂА**

**ИЗБОРНА КОМИСИЈА ОПШТИНЕ ЖИТОРАЂА**

**Број 013-13-320/2023**

**Дана 24.децембра 2023. године**

**Ж и т о р а ђ а**

На основу члана 32. и члана 119. став 3. Закона о избору народних посланика („Службени гласник Републике Србије“, број 14/2022), Изборна комисија општине Житорађа, на седници одржаној 24. децембра 2023. године, донела је

**Р Е Ш Е Њ Е**

**О СТАВЉАЊУ ВАН СНАГЕ ЗБИРНОГ ИЗВЕШТАЈА О РЕЗУЛТАТИМА ГЛАСАЊА НА ИЗБОРИМА ЗА НАРОДНЕ ПОСЛАНИКЕ НА БИРАЧКИМ МЕСТИМА НА ТЕРИТОРИЈИ ОПШТИНЕ ЖИТОРАЂА**

1. **СТАВЉА СЕ ВАН СНАГЕ** Збирни извештај о резултатима гласања на изборима за народне посланике на бирачким местима на територији општине Житорађа, број 013-13-304/2023 од 21. децембра 2023. године.

2. Ово решење објављује се на веб-презентацији Републичке изборне комисије.

**О б р а з л о ж е њ е**

Чланом 119. став 1. Закона о избору народних посланика прописано је да локална изборна комисија у року од 96 часова од затварања бирачких места доноси за сва бирачка места која се налазе на њеној територији и без одлагања доставља Републичкој изборној комисији збирни извештај о резултатима гласања који садржи број бирача уписаних у бирачки спиисак, број бирача који је изашао на изборе, број гласачких листића који се налазе у гласачким кутијама, број неважећих гласачких листића, број важећих гласачких листића и број гласова које је добила свака изборна листа.

Изборна комисија општине Житорађа донела је Збирни извештај о резултатима гласања на изборима за народне поссланике на бирачким местима на територији општине Житорађа, број 013-13-304/2023 од 21. децембра 2023. године.

Чланом 148. став 1. Закона прописано је да подносилац проглашене изборне листе има право да у року од 72 часа од затварања бирачког места поднесе захтев за поништавање гласања на бирачком месту због неправилности током спровођења гласања.

КОАЛИЦИЈА СРБИЈА ПРОТИВ НАСИЉА поднела је препорученом поштом дана 20.12.2023. године у 22 часа Захтев за поништавање гласања на свим бирачким местима у општини Житорађа, који је примљен и заведен у писарници Изборне комисије дана 22.12.2023. године у 14,05 часова.

КОАЛИЦИЈА МИЛИЦА ЂУРЂЕВИЋ СТАМЕНКОВСКИ – БОШКО ОБРАДОВИЋ – НАЦИОНАЛНО ОКУПЉАЊЕ – ДРЖАВОТВОРНА СНАГА – Српска странка Заветници – Српски покрет Двери поднела је препорученом поштом дана 20.12.2023. године у 17 часова захтеве за поништавање гласања на бирачким местима број 2, 6, 7, 15 и 22, који су примљени и заведени у писарници Изборне комисије дана 22.12.2023. године у 14,00 часова.

Чланом 119. став 3. Закона прописано је да ако је поднето правно средство због неправилности током спровођења гласања на бирачком месту и ако је поднето правно средство против решења којим се констатује да се на бирачком месту не могу утврдити резултати гласања, односно решења којим се поништава гласање на бирачком месту, рок за доношење и достављање збирног извештаја о резултатима гласања рачуна се од дана када су локалној изборној комисији достављене одлуке о свим поднетим правним средствима.

На основу свега наведеног, донето је решење као у диспозитиву.

УПУТСТВО О ПРАВНОМ СРЕДСТВУ: Против овог решења подносилац проглашене изборне листе и бирач који је уписан у бирачки списак на бирачком месту које се налази на територији Изборне комисије могу поднети приговор Републичкој изборној комисији у року од 72 часа од објављивања на веб-презентацији Републичке изборне комисије.

**ИЗБОРНА КОМИСИЈА ОПШТИНЕ ЖИТОРАЂА**

ПРЕДСЕДНИЦА

\_\_\_\_\_\_\_\_\_\_\_\_\_\_\_\_\_\_\_\_\_

Јована Атанасковић